31. hornjołužiski cyblowy běh
Na běžni Biskopičanskeho stadiona nad rěku Wjazońcu (Wesenitz) wotmě so lětuši 31. hornjołužiski cyblowy běh. Běštej to běhaj na 15 minutow za šulerjow a na 30 minutow za młodostnych a dorosćenych wšěch starobnych skupin. W mjenowanymaj wurisanjomaj maja w postajenym času telko kelkož móžno kołow (jedne koło je 400 m) kołowokoło kopanišća zmištrować a sej tak wjele metrow resp. kilometrow nahromadźić.
Něhdźe 150 atletow bě zaso do Biskopic přichwatało. Wulkeho wobdźělenja młodostnych a dorosćenych w běhu na 30 minutow dla dyrbjachu dwaj běhaj přewjesć. Šulerjo – 52 so wubědźowachu – dóstachu w swojim wurisanju na 15 minutow za kóžde dokónčene koło stajnje plack. Najwjace metrow jako dobyćerjej zmištrowaštaj Biskopičanaj Cedric Katzer (3 390 m = 8 kołow) a Saskia Töpell (3 060 m = 7 kołow). W štwórćhodźinskim wurisanju wubědźowaštaj so z brawuru serbskaj šulerjej Radworskeje zakładneje šule Ludwig Jurk (2 810 m = 7 kołow) a Luis Mička (3 010 m = 7 kołow). Młódši bratr Ludwiga, Pawoł (Radworska pěstowarnja) běžeše 1 310 m (= 3 koła).
ltg_Latn szl_Latn szl_Latn